Kralupy nad Vltavou

**Kralupy nad Vltavou** on kaupunkin Keski-Böömin läänissä Tšekissä. Vuonna 2025 siellä asui 19 005 asukasta.

## Sijainti
Kralupy nad Vltavou sijaitsee Vltavajoen rannallla Tšekin pääkaupunki Prahan pohjoispuolella, Mělníkin piirikunnassa.

## Historia

### Varhaisimmat vaiheet
Vanhimmat arkeologiset löydöt Kralupyn alueelta ovat noin vuodelta 4000 eaa. Hallstattin kulttuurin aikaan Rusavkyn laaksossa sijaitsi Minicen linnavuori, joka tuhoutui myöhemmin tuntemattomasta syystä.

Ensimmäinen kirjallinen maininta Kralupysta on vuodelta 1253, jolloin se mainitaan Böömin kuningas Václav I:n myöntämässä asiakirjassa, jossa sen maat luovutettiin Punaisen tähden ristin ritarikunnalle, jonka hallussa se säilyi aina vuoteen 1848 saakka. Tuona aikana Kralupy pysyi tyypillisenä keski-böömiläisenä kylänä, jonka asukkaat saivat elinkeinonsa lähinnä maanviljelystä ja kalastuksesta. Vuonna 1730 Kralupyssä laskettiin olleen 15 rakennusta. Nykyinen Na Hrádkun alue sai nimensä siellä keskiajalla sijainneesta, mutta myöhemmin tuhoutuneesta linnoituksesta.

### Kaupungin perustaminen
Kralupyn kehittyminen moderniksi kaupungiksi alkoi vuoden 1848 jälkeisistä uudistuksista, ja Prahaan ja Děčíniin vuonna 1851 valmistuneesta rautatieyhteydestä. Kun toinen rautatieyhteys Kladnoon valmistui 1856, tuli Kralupysta paikallisesti merkittävä liikenteen solmukohta. Tämän myötä kaupungin luonne muuttui parissa vuosikymmenessä moderniksi teollisuuskeskukseksi, kun kaupunkiin perustettiin lukuisia eri tehtaita. Itävallan keisari Frans Joosef I:n vierailun jälkeen Kralupylle myönnettiin kaupunkioikeudet vuonna 1884, ja ne vahvistettiin 1902. Kasvava kaupunki tarvitsi itsellensä myös kirkon, mikä tapahtui pitkällisen suunnittelun jälkeen vuonna 1895, kun Neitsyt Marian ja Pyhän Venceslauksen kirkko vihittiin käyttöön.

### 1900-luvulta nykypäivään
Vaikka ensimmäinen maailmansota katkaisikin kaupungin kehityksen hetkellisesti, jatkui se nopeasti vuonna 1918 tapahtuneen Tšekkoslovakian itsenäistymisen jälkeen. Sotien välisenä aikana Kralupyn kaupunginhallintoa modernisoitiin, ja siihen liitettiin sitä ympäröineitä pienempiä kyliä. Suurin rakennusprojekti oli Vltavan ylittävä T.G Masarykin silta, joka valmistui vuonna 1928.

Toisessa maailmansodan alkuvaiheet olivat pääosin rauhallisia Kralupyssä, vaikka kaupungissa toimi noin 1600 Wermachtin sotilaan varuskunta. Saksalaismiehityksen aikaan lähes kaikki kaupungin juutalaiset kuljetettiin keskitysleireille tuhottaviksi, joissa suurin osa heistä kuoli.

Koko nykyisen Tšekin tuhoisin ilmapommitus tapahtui Kralupysssä maaliskuun 22. päivänä 1945 kun liittoutuneiden lentokoneet pudottivat kaupunkiin noin 300 tonnia pommeja. Operaation tarkoituksena oli tuhota kaupungissa sijainnut öljynjalostamo, mutta nopeasti levinneen sankan savun takia pommit osuivat myös Kralupyn asuinalueille. Tämän seurauksena noin kaksi kolmasosaa koko kaupungin rakennuksista ja infrastruktuurista tuhoutui. Pommituksessa kuoli 145 tsekkiä ja sata saksalaissotilasta. Kralupyn saksalaismiehitys päättyi saman vuoden toukokuussa, kun kralupylaiset valtasivat kaupungin varuskunnan. Marsalkka Pavel Rybalkon komentamat neuvostojoukot etenivät kaupunkiin 9. toukokuuta.

Sodan päättymisen jälkeen alkoi Kralupyn hidas jälleenrakennus. Kaupunkiin perustettiin taas uusia tehtaita ja rakennettiin moderneja asuionkerrostaloalueita sen uusille asukkaille.

Vuoden 2002 suurtulvat tekivät tuhojaan myös Kralupyssä, ja vesi ylsi esimerkiksi Neitsyt Marian taivaaseen astumisen ja Pyhän Venceslauksen kirkkoa noin 1,5 metriin asti. Kralupyn uusi kaupungintalo valmistui vuonna 2013, minkä yhteydessä myös läheistä Palackýn aukiota ja sen rakennuksia kunnostettiin.

## Lähteet

## Aiheesta muualla